A reke re inahaneleng | News24
A reke re inahaneleng
Letlafuoa Matseba, Socio-political philosopher Foto:
HAHO ka etsahala hore o tsohe obo fumana batho bohle lefatsheng ba apere botsho, empa wena o apere mebala e meng mme hose motho ya o botsang letho ka mebala eo oe apereng, na oka kgutlela ka tlong hoya apara botsho?
Boholo ba rona batswadi, ebang ese ka kaofela ha rona, re ruta bana ba rona hore baseke ba latela mehlala e fokolang ya dithaka tsa bona. Re re ba etse seo rona re ba rutang sona, eseng seo ba bonang metswalle ya bona ese etsa. Re re baseke ba hatellwa ke ditakatso tsa metswalle ya bona (peer pressure).
Empa le rona baholo re latela mehlala ya batho ba bang hofeta dikelello tsa rona. Batho ba ikgama ka dikoloto hore ba reke dikoloi a moetso wa ma-Jeremane. Hobane ba bona bahlomphehi ba etsa jwalo. Ba sebedisa chelete e ngata hoya reka matlwana a manyenyane feela dibakeng tseo barui ba phelang ho tsona, hoena le hore ba ikahele matlo a maholo dibakeng tse ding.
Kaofela ha rona lefatsheng re angwa ke mehopolo yaba bang, mme re latela mehlala ya letshwele. Oko mmeme lenyalong la hao otlo bone na ke tla tla ke apere sutu le taye kapa borikgwe bo bo kgutshwanyane le mateki.
O mpitse hape hao ilo shebella bolo, o bone haeba ke tla rwala dieta tse nko e motsu kapa ketla rwala dikgohlopo na. chehe, le ho nna peer pressure e ya sebetsa. Ke tla apara holatela ka moo ke fumaneng lefatshe le etsa ka teng. Bohle re tlasa kgatello ya mekgwa eo setjhaba se re etsisang ka teng.
Empa bohlale ke hore motho a tsebe moo ho ka bang molemo ho amohela mekgwa ya lefatshe le moo ho hlokahalang boinahanelo.
Ka bomadimabe, batho ba batjha ke bona ba angwang ka ho fetisisa ke mekgwa ya lefatshe. Motho le ha a tswa lelapeng le futsanehileng, o pepeta batswadi cheletjana ya phofo hore a reke seeta se theko e hodimo, hobane lefatshe lere a rwale Puma kapa Nike.
Emong anke chelete ea mmuso oreng a hodise bana ka yona ayo reka Ginger Mary. Bana ba hlotha maqheku chelete tsa bona tsa pei, bayo reka Levis kapa Guess. Bana ba bona ka rona baholo. Esita le majwala se re anwa ka mabitso.
Keha re ka qala ka ho ikutlwisisa moo reka tsebang ho ruta bana ho ikutlwisisa.
Sesotho se nepile hasere ‘ho molemo ho itekanya mosikaro hoena le ho betana le mekitlane.’ Ho lokile ho dula Botshabelo, kapa Thaba Nchu, kapa Peter Swart, o tlanngwe ke eng hoya Mandela View? Toyota Yaris ya hao e lokile . . . o qobellwa ke mang ho palama Range Rover Evoque? Kenya ngwana hao sekolo Marang, o batlang Wilgehof? A reke re inahaneleng.
) Mang kapa mang ya a batlang ho ngola kholomong ena, a ka ikopanya le Jabulani Dlamini ho 051-404-7910.
Kapa romela email ho:
) Mongodi ha ana ho lefiwa.
) Where necessary Express edits some columns